
Parengto sprendimo projekto tikslai ir uždaviniai: Lietuvos Respublikos specialiųjų tyrimų tarnyba (toliau – Specialiųjų tyrimų tarnyba), vadovaudamasi Lietuvos Respublikos korupcijos prevencijos įstatymo 8 straipsnio 5 dalies 2, 4 punktų nuostatomis, atlikusi atsitiktine tvarka atrinktų savivaldybių teisės aktų, reglamentuojančių savivaldybių tarybų narių veiklos apmokėjimą bei išlaidų savivaldybių tarybos nariams kompensavimo tvarką, antikorupcinį vertinimą, 2023-03-29 pateikė antikorupcinio vertinimo išvadą Nr. 4-01-2538 „Dėl savivaldybių tarybos narių išlaidų kompensavimo tvarką reglamentuojančių teisės aktų“ (toliau – Išvada). 
Šiaulių miesto savivaldybės tarybos veiklos reglamento (toliau – Reglamentas) pakeitimo projektas parengtas atsižvelgiant į STT Išvadoje pateiktus pasiūlymus, kaip mažinti korupcijos rizikos veiksnių atsiradimo tikimybę, taip pat siekiant teisinio reguliavimo išsamumo, nuoseklumo, skaidrumo ir atsparumo korupcijai. 
Sprendimo projekte taip pat numatyti ir kiti pakeitimai.  
Dabartinis sprendimo projekte aptariamų klausimų reguliavimas: šiuo metu galiojančiame Reglamente kai kurios tinkamomis pripažintini išlaidų grupės nėra detalizuotos, todėl yra galimybė interpretacijoms, įtraukiant papildomas, Vietos savivaldos įstatyme (toliau – VSĮ) nenumatytas išlaidas arba išplečiant jų sąrašą. Nereglamentuota ir Tarybos nario išmokų panaudojimo pagrįstumo kontrolė, informacija apie Tarybos nario atlyginimą nėra viešinama savivaldybės tinklapyje.     

Su Tarybos nario veiklos apmokėjimu susiję pakeitimai:
. Siūloma numatyti, kad maksimalus laikas, sugaištas ruošiantis Tarybos, komitetų, komisijų ir darbo grupių posėdžiams, priimant gyventojus, kurį Tarybos narys deklaruoja asmeniškai, yra 50 val. Tiek valandų yra skiriama atsižvelgiant į Tarybos nario darbo krūvį, pvz. Tarybos komitete nagrinėjami 32 klausimai, norint susipažinti su kiekvienu klausimu reikia perskaityti sprendimo projektą, aiškinamąjį raštą, lyginamąjį variantą, kas sudarytų apie 100 psl. Jei vienam klausimui pasiruošti būtų skiriama bent 15 min., Tarybos narys sugaištų 8 val. pasiruošti visiems 32 klausimams. Vidutiniškai Tarybos narys per mėnesį dalyvauja 4 komitetų posėdžiuose, 1-2 Tarybos posėdžiuose. Be to, Tarybos nario veikla tęsiama  komisijose, savivaldybės kolegijoje, savivaldybės tarybos narių frakcijose, grupėse ir mišrioje grupėje, kurių posėdžiams taip pat reikia ruoštis. Tarybos narys taip pat turi pareigą priimti nuolatinius savivaldybės gyventojus. 
. Pagal STT pasiūlymus, siūloma įtvirtinti išmokų panaudojimo pagrįstumo kontrolės procedūrą – numatyti, kad Tarybos nario išlaidų ataskaitos antikorupcinį vertinimą atlieka Antikorupcijos komisijos pirmininkas. Kilus abejonėms dėl Tarybos nario išlaidų pagrįstumo, Antikorupcijos komisijos pirmininkas perduoda medžiagą nagrinėti Antikorupcijos komisijai. 
. Skaidrumui užtikrinti, siūloma numatyti, kad Savivaldybės interneto svetainėje skelbiama informacija ne tik apie panaudotas išmokas, bet ir apie Tarybos narių gautą atlyginimą (už faktiškai sugaištą laiką).
. Patikslinti, kad tinkamomis apmokėti pripažįstamos išlaidos už telefono ryšio paslaugas, įrangos įsigijimą ir draudimą, siūloma išbraukti neapibrėžtą formuluotę „kitoms paslaugoms apmokėti“. 
. Siekiant užtikrinti, kad Tarybos nario išmokos būtų naudojamos tik veiklai, susijusiai su Tarybos nario pareigomis, t. y. Tarybos nario mobilumui užtikrinti vykstant į posėdžius, susitikimus su gyventojais, įvairias vietas Šiauliuose ir už miesto ribų, siūloma pripažinti tinkamomis apmokėti tik išlaidas už kurą, transporto priemonės stovėjimą, taksi paslaugas bei viešojo transporto bilietus. 
Kiti pakeitimai
. Sprendimo projekte numatyta pakeisti Reglamentą ir suderinti jį su VSĮ nuostatomis. Reglamento 8 punkte nurodyta, kad frakciją gali sudaryti ne mažiau kaip 4 Tarybos nariai, tuo tarpu VSĮ 3 straipsnio 15 punkte nustatyta, kad Savivaldybės taryboje, kurią sudaro 27 ir daugiau narių, frakciją sudaro ne mažiau kaip 3 savivaldybės tarybos nariai. 
. Detalizuojama komitetų, komisijų ir kt. sudarymo tvarka, tuo atveju, jei Taryboje nėra daugumos. Daugumos formavimas yra politinis procesas kuris gali ir neįvykti. VSĮ numato atveją, kaip formuojami komitetai, komisijos, kuomet nėra mažumos, tačiau atvejis, kuomet nėra daugumos yra nereglamentuotas. Dėl to kyla organizacinio pobūdžio klausimai, kaip turi būti formuojami komitetai ir kiti dariniai, kuriuose dalyvauja Tarybos nariai. Formuojant darinius, kuriuose dalyvauja Tarybos nariai, siūloma atsižvelgti į frakcijų, Tarybos narių grupių, į jokią frakciją ar grupę nesusivienijusių Tarybos narių siūlymus bei įvertinti kiekvieno Tarybos nario dalyvavimą tokiuose dariniuose. 
. VSĮ naujoji redakcija nenumato Tarybos kompetencijos tvirtinti Sekretoriato pareigybių skaičių bei išlaidų sąmatą. 
Priėmus sprendimą, galimos pasekmės (tiek teigiamos, tiek neigiamos). Numatomos teigiamos pasekmės – Tarybos nario veiklos apmokėjimo tvarka bus skaidresnė. Neigiamų pasekmių nenumatoma.
Priėmus sprendimą, keičiami ar panaikinami galiojantys Savivaldybės teisės aktai – sprendimu keičiamas Tarybos 2023 m. vasario 2 d. Nr. T-30  „Dėl Šiaulių miesto savivaldybės tarybos veiklos reglamento patvirtinimo“.
Sprendimui įgyvendinti reikalingi priimti papildomi teisės aktai – nereikalingi.
Sprendimui įgyvendinti reikalingos lėšos – nereikalingos.
Sprendimo projekto antikorupcinis vertinimas nebuvo atliekamas, nes šis projektas nėra susijęs nė su vienu atveju, išvardintu Lietuvos Respublikos korupcijos prevencijos įstatymo 8 straipsnio 1 dalyje.
Numatomo teisinio reguliavimo poveikio vertinimo rezultatai: numatomo teisinio reguliavimo poveikio vertinimas neatliktinas, nes sprendimo projektu nėra numatoma reglamentuoti iki tol nereglamentuotus santykius ar iš esmės keisti teisinį reguliavimą.  
Sprendimo projektą parengė: savivaldybės mero pavedimu Šiaulių miesto savivaldybės tarybos ir mero sekretoriatas. Tiesioginė rengėja – mero patarėja, Virginija Mickavičienė, tel. 8 41 596208.

